Bloulig-tiener: "Familie en vriende het ons verstoot" - Maroela Media
Priscilla en Paul Ferreira, Thomas se ouers, tydens ‘n vorige hofverskyning Foto: Werner Beukes / SAPA
Thomas is ernstig beseer nadat ŉ blouligmotor van Humphrey Mmemezi, voormalige LUR van behuising in Gauteng, hom in 2011 van sy motorfiets afgestamp het. Joseph Motsamai Semitjie, wat die motor bestuur het, is reeds skuldig bevind en sou Donderdag gevonnis word.
Priscilla het ná die hofverrigtinge by die landdroshof in Krugersdorp gesê die voorval het nie net Thomas se lewe nie, maar ook hulle lewens, verwoes. “Vriende en familie het ons verstoot,” het sy gesê. Haar 18-jarige dogter sukkel ook om haar broer se toestand te verwerk.
Priscilla sê alhoewel Thomas se toestand verbeter het, is daar bykans geen teken van vordering nie. Thomas, nou 21, moet volgende week nog ŉ operasie ondergaan.
Sy sê hulle het nog nooit ŉ verskoning van Semitjie ontvang nie. “Hy het nog nooit met ons gepraat of om verskoning gevra nie,” het Priscilla gesê. “Die enigste persoon wat met ons gepraat het, was die premier [Nomvula Mokonyane] en dit was drie dae na die voorval.”
Thomas was ŉ paar weke lank in ŉ koma ná die ongeluk.
Semitjie is skuldig bevind aan roekelose en nalatige bestuur. Hy het links van die geel streep gery en ŉ rooi verkeerslig verontagsaam. Landdros Abdul Khan het Semitjie ook veroordeel dat hy nie ná die ongeluk Ferreira bygestaan het nie.
Semitjie se vonnisverrigtinge is tot 3 April uitgestel nadat hy ŉ nuwe prokureur, Thomas Mahlobogoane, aangestel het. Dit is nie duidelik waarom sy vorige prokureur, Moses Rankoa, afgedank is nie. Hy sal dan eers in ŉ latere stadium gevonnis word. Semitjie is nie in polisie-aanhouding nie. -SAPA
Honderde oumas gaan fliek saam met Sorina
Oscar Pistorius-moordverhoor duur tot April voort
Baie sterkte aan julle! In mens se donkerste uur sal jy jou ware vriende vind, hoe jammer en tragies dat selfs familie julle verstoot het!